b'\n_START_ARTICLE_\nDrago \xc5\xa0keta\n_START_SECTION_\n\xc5\xbdivljenjepis\n_START_PARAGRAPH_\n\xc5\xa0tudiral je na Pravni fakulteti v Mariboru, kjer je bil sprva \xc5\xa1tipendist Zoisovega sklada za nadarjene \xc5\xa1tudente, nato pa \xc5\xa1tipendist Ministrstva za pravosodje. Leta 1995, ko je  diplomiral na Pravni fakulteti v Mariboru, je prejel tudi rektorjevo nagrado Univerze v Mariboru za najbolj\xc5\xa1ega \xc5\xa1tudenta v generaciji na fakulteti. _NEWLINE_Po zaklju\xc4\x8deni diplomi je dve leti opravljal pripravni\xc5\xa1tvo na Vi\xc5\xa1jem sodi\xc5\xa1\xc4\x8du v Mariboru ter leta 1997 uspe\xc5\xa1no opravil pravni\xc5\xa1ki dr\xc5\xbeavni izpit. _NEWLINE_Od leta 1997 je bil strokovni sodelavec na Okro\xc5\xbenem sodi\xc5\xa1\xc4\x8du v Mariboru, kjer je opravljal dela na podro\xc4\x8dju gospodarskih prestopkov, dela na gospodarsko civilnem oddelku in dela iz mednarodne pravne pomo\xc4\x8di. Leta 1998 je nadaljeval kot strokovni sodelavec na Okro\xc5\xbenem dr\xc5\xbeavnem to\xc5\xbeilstvu v Mariboru, na oddelkih za gospodarsko kazenske zadeve in splo\xc5\xa1no kazenske zadeve. _NEWLINE_Vlada Republike Slovenije ga je leta 2001 imenovala na funkcijo pomo\xc4\x8dnika okro\xc5\xbenega dr\xc5\xbeavnega to\xc5\xbeilca. Leta 2004 je bil imenovan na funkcijo okro\xc5\xbenega dr\xc5\xbeavnega to\xc5\xbeilca na Okro\xc5\xbenem dr\xc5\xbeavnem to\xc5\xbeilstvu v Mariboru; istega leta je bil postavljen na mesto vodje oddelka za alternativno re\xc5\xa1evanje kazenskih zadev in izdajo kaznovalnih nalogov. _NEWLINE_Ministrstvo za pravosodje RS ga je leta 2008 imenovalo na mesto namestnika vodje Okro\xc5\xbenega dr\xc5\xbeavnega  to\xc5\xbeilstva v Mariboru, dve leti kasneje pa ga je vlada imenovala na mesto vodje Okro\xc5\xbenega dr\xc5\xbeavnega to\xc5\xbeilstva v Mariboru. Na to mesto ga je leta 2016 ponovno imenoval Dr\xc5\xbeavnoto\xc5\xbeilski svet. _NEWLINE_V okviru svojih del in nalog vodje okro\xc5\xbenega dr\xc5\xbeavnega to\xc5\xbeilstva je, poleg vodstvene funkcije, obravnaval tudi \xc5\xa1ir\xc5\xa1i spekter kaznivih dejanj iz razli\xc4\x8dnih podro\xc4\x8dij kazenskega prava. _NEWLINE_V letu 2011 je, na podlagi Zakona o dr\xc5\xbeavnem to\xc5\xbeilstvu (ZDT-1), pridobil naslov vi\xc5\xa1jega dr\xc5\xbeavnega to\xc5\xbeilca in postal \xc4\x8dlan Dr\xc5\xbeavnoto\xc5\xbeilskega sveta, kjer je  bil od leta 2015, do nastopa funkcije generalnega dr\xc5\xbeavnega to\xc5\xbeilca, tudi njegov podpredsednik. _NEWLINE_Vzporedno z omenjenimi funkcijami je bil, na podlagi predloga generalnega dr\xc5\xbeavnega to\xc5\xbeilca in sklepa Vlade RS, od leta 2012, imenovan za predsednika Delovne skupine za Strategijo obvladovanja gospodarske kriminalitete v Republiki Sloveniji in za skrbnika Uredbe o sodelovanju dr\xc5\xbeavnega to\xc5\xbeilstva, policije in drugih pristojnih dr\xc5\xbeavnih organov in institucij pri odkrivanju in pregonu storilcev kaznivih dejanj ter delovanju specializiranih in skupnih preiskovalnih skupin. V omenjeni skupini, v katero je bilo vklju\xc4\x8denih 12 ministrstev, uradov in agencij, je usklajeval aktivnosti v postopkih odkrivanja kaznivih dejanj ter aktivnosti  povezane s sorodnimi problematikami._NEWLINE_V okviru Dru\xc5\xa1tva dr\xc5\xbeavnih to\xc5\xbeilcev RS je bil \xc4\x8dlan \xc4\x8dastnega disciplinskega razsodi\xc5\xa1\xc4\x8da. _NEWLINE_Pri svojem delu je, s svojo aktivno udele\xc5\xbebo in pripombami na obstoje\xc4\x8do pozitivno zakonodajo, posku\xc5\xa1al vplivati na podro\xc4\x8dje ureditve kazenskega prava. _NEWLINE_V okviru mednarodnega sodelovanja je sodeloval na \xc5\xa1tevilnih konferencah, simpozijih, delovnih posvetih, koordinacijskih sestankih v razli\xc4\x8dnih mednarodnih institucijah in organih. Med drugim je predaval in vodil delavnice za dr\xc5\xbeavne to\xc5\xbeilce. _NEWLINE_Je avtor \xc5\xa1tevilnih delovnih prispevkov, ki se nana\xc5\xa1ajo na problematiko to\xc5\xbeilskega dela ter institutov povezanih s kazensko zakonodajo. _NEWLINE_Za svoje delo je prejel zlati znak policije za sodelovanje, ki sta mu ga podelila ministrica za notranje zadeve ter Ministrstvo za pravosodje ZDA.'